Аҭыҧантәи ахаланапхгаратә алхрақәа аҩбатәи атур ибзианы имҩаҧысит, аха, уажәгьы инагӡо аполиаризациеи уи иадҳәалоу ариторика цәгьеи апроцесс азы анырра рыман, — иҳәеит Аусеицуреи Ашәарҭадареи рзы Европатәи Аиҿкаара анаҧшратә миссиа анапхгаҩы Альберт Джонсон.
«Аҭыҧантәи ахаланапхгаратә алхрақәа аҩбатәи атур ибзианы еиҿкаан, аконкуренциа еиқәыршәан, акампаниа атәыла зехьынџьара имҩаҧган . Акандидатцәа акампаниа амҩаҧгара алшара рыман, аха, аоппонентцәа дара -дара ауаа рыршәареи рықәыҕәҕәареи рхарарҵон. Анапхгаратә партиа аҧыжәара шамаз убарҭан. Хазхаҭалатәи ателеканалқәа, ҧасеиҧш, иаартны позициак иадгылон», — иҳәеит Джонсон.
Иара иажәақәа рыла алхрақәа рымш ибзианы еиҿкаан, ҭынч имҩаҧысит.
«Инеизакны иуҳәозар, абжьыҭиреи абыжьқәа рыҧхьаӡареи апроцесс ахәшьара бзиа аиуит, аха, апроцедуратә проблемақәак иҟан. Ҳзыргәамҵуа факткгьы иҟоуп, лассы-лассы анаҧшратә аиҿкаарақәа апартиақәа рыдгылаҩцәас иқәгылон, алхырҭақәа рынҭыҵ алхыҩцәа рзы анырра рҽазыркәан», — иҳәеит Альберт Джонсон.
Аамҭакала, иара ишазгәеиҭаз ала, Аусеицуреи Ашәарҭадареи рзы Европатәи Аиҿкаареи Венециатәи акомиссиеи рыбжьагарақәа нагӡамызт.